CELEX: 
Language: mt
Date: 2021-05-27 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2018/848 tal-Parlament Ewropew u tal-Kunsill b’regoli dwar l-informazzjoni li għandha tintbagħat mill-pajjiżi terzi u mill-awtoritajiet ta’ kontroll u mill-korpi ta’ kontroll għall-finijiet tas-superviżjoni tar-rikonoxximent tagħhom skont l-Artikolu 33(2) u (3) tar-Regolament tal-Kunsill (KE) Nru 834/2007 għall-prodotti organiċi importati u l-miżuri li għandhom jittieħdu fl-eżerċizzju ta’ dik is-superviżjoni

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Wara d-dħul fis-seħħ tar-Regolament (UE) 2018/848 tal-Parlament Ewropew u tal-Kunsill
                  1
               , huwa meħtieġ li jiġi adottat dan ir-Regolament Delegat li jissupplimenta dak ir-Regolament fir-rigward tar-regoli dwar l-informazzjoni li għandha tintbagħat mill-pajjiżi terzi kif ukoll mill-awtoritajiet ta’ kontroll u mill-korpi ta’ kontroll għall-finijiet ta’ superviżjoni tar-rikonoxximent tagħhom skont l-Artikolu 33(2) u (3) tar-Regolament tal-Kunsill (KE) Nru 834/2007
                  2
                għall-importazzjonijiet ta’ prodotti organiċi fl-Unjoni u l-miżuri li għandhom jittieħdu fl-eżerċizzju ta’ dik is-superviżjoni. 
            
            
                2.KONSULTAZZJONIJIET QABEL L-ADOZZJONI TAL-ATT
            
            
               L-att ġie diskuss bir-reqqa mal-Istati Membri fil-Grupp ta’ Esperti dwar il-Produzzjoni Organika kif ukoll mal-organizzazzjonijiet ewlenin li jirrappreżentaw is-settur organiku.
            
            
               Is-sħab tad-WTO ġew notifikati u twettqu konsultazzjonijiet pubbliċi ġenerali. Wara l-konsultazzjoni ġenerali pubblika, tqiesu l-kummenti kollha li waslu permezz tal-mekkaniżmu ta’ rispons u l-att ma ġiex emendat.
            
            
               3.ELEMENTI ĠURIDIĊI TAL-ATT DELEGAT
            
            
               Fil-premessa 96 tiegħu, ir-Regolament (UE) 2018/848 jenfasizza li pajjiżi terzi rikonoxxuti għall-finijiet ta’ ekwivalenza skont ir-Regolament (KE) Nru 834/2007 jenħtieġ li jibqgħu rikonoxxuti bħala tali skont ir-Regolament (UE) 2018/848, għal perjodu limitat neċessarju biex tiġi żgurata tranżizzjoni bla xkiel għall-iskema ta’ rikonoxximent permezz ta’ ftehim internazzjonali, dment li huma jkomplu jiżguraw li l-produzzjoni organika u r-regoli ta’ kontroll ikunu ekwivalenti għar-regoli tal-Unjoni rilevanti fis-seħħ u li huma jissodisfaw ir-rekwiżiti kollha marbutin mas-superviżjoni tar-rikonoxximent tagħhom mill-Kummissjoni. Sabiex jiġi żgurat li r-regoli addizzjonali ta’ superviżjoni huma meħtieġa.
            
            
               Barra minn hekk, il-premessa 97 tar-Regolament (UE) 2018/848 tiddikjara li jenħtieġ li jingħata żmien biżżejjed lill-awtoritajiet ta’ kontroll u lill-korpi ta’ kontroll rikonoxxuti mill-Kummissjoni skont l-iskema tal-ekwivalenza biex joħorġu ċertifikati f’pajjiżi terzi għall-finijiet tal-importazzjoni ta’ prodotti, biex dawn l-awtoritajiet ta’ kontroll u l-korpi ta’ kontroll ikunu jistgħu jħejju ruħhom biex jiksbu rikonoxximent għall-finijiet tal-importazzjoni ta’ prodotti li jikkonformaw mar-regoli tal-Unjoni. 
            
            
               Kif previst fl-Artikoli 48(4) u 57(3) tar-Regolament (UE) 2018/848, dan l-att delegat jissupplimenta dak ir-Regolament b’dispożizzjonijiet dwar is-superviżjoni xierqa ta’ dawn il-pajjiżi terzi jew tal-awtoritajiet ta’ kontroll u tal-korpi ta’ kontroll ikkonċernati. B’mod partikolari, dan jipprevedi r-regoli dwar il-proċeduri għall-eżami mill-ġdid regolari tar-rikonoxximent tagħhom matul il-perjodi tranżitorji. Barra minn hekk, dan ir-Regolament stabbilixxa l-miżuri li għandhom jittieħdu mill-Kummissjoni fl-eżerċizzju ta’ dik is-superviżjoni, inklużi s-sospensjoni jew il-ħruġ tal-pajjiżi terzi rikonoxxuti jew tal-awtoritajiet u korpi ta’ kontroll mil-listi stabbiliti skont l-Artikoli 48(3) u 57(2) tar-Regolament (UE) 2018/848. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 27.5.2021
            
            
               li jissupplimenta r-Regolament (UE) 2018/848 tal-Parlament Ewropew u tal-Kunsill b’regoli dwar l-informazzjoni li għandha tintbagħat mill-pajjiżi terzi u mill-awtoritajiet ta’ kontroll u mill-korpi ta’ kontroll għall-finijiet tas-superviżjoni tar-rikonoxximent tagħhom skont l-Artikolu 33(2) u (3) tar-Regolament tal-Kunsill (KE) Nru 834/2007 għall-prodotti organiċi importati u l-miżuri li għandhom jittieħdu fl-eżerċizzju ta’ dik is-superviżjoni
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007
                  3
               , u b’mod partikolari l-Artikoli 48(4) u 57(3) tiegħu,
            
            
               Billi:
            
            
               (1)Skont l-Artikolu 48(1) tar-Regolament (UE) 2018/848, ir-rikonoxximent ta’ pajjiżi terzi għall-finijiet tal-ekwivalenza skont l-Artikolu 33(2) tar-Regolament tal-Kunsill (KE) Nru 834/2007
                  4
                għall-importazzjonijiet tal-prodotti organiċi fl-Unjoni se jiskadi fil-31 ta’ Diċembru 2026.
            
         
         
            
               (2)Skont l-Artikolu 57(1) tar-Regolament (UE) 2018/848, ir-rikonoxximent ta’ awtoritajiet ta’ kontroll u ta’ korpi ta’ kontroll għall-finijiet tal-ekwivalenza skont l-Artikolu 33(3) tar-Regolament (KE) Nru 834/2007 għall-importazzjonijiet tal-prodotti organiċi fl-Unjoni se jiskadi fil-31 ta’ Diċembru 2024.
            
            
               (3)Meta jitqiegħdu fis-suq tal-Unjoni sa tmiem dawk il-perjodi tranżitorji, il-prodotti organiċi importati fl-Unjoni skont dawk l-iskemi ta’ importazzjoni iridu jiġu prodotti f’konformità mar-regoli ta’ produzzjoni u soġġetti għall-arranġamenti ta’ kontroll li huma ekwivalenti għal dawk stabbiliti fir-Regolament (KE) Nru 834/2007 kif ukoll mar-regoli ta’ implimentazzjoni assoċjati miegħu stabbiliti fir-Regolamenti tal-Kummissjoni (KE) Nru 889/2008
                  5
                u (KE) Nru 1235/2008
                  6
               .
            
            
               (4)Għalhekk, fl-istadji kollha tal-produzzjoni, tal-preparazzjoni u tad-distribuzzjoni f’pajjiżi terzi, jenħtieġ li l-operaturi jkomplu jissottomettu l-attivitajiet tagħhom jew lil sistema ta’ kontroll ta’ pajjiż terz rikonoxxut għall-finijiet tal-ekwivalenza kif imsemmi fl-Artikolu 48(1) tar-Regolament (UE) 2018/848, jew inkella lil awtorità ta’ kontroll jew lil korp ta’ kontroll kif imsemmi fl-Artikolu 57(1) ta’ dan ir-Regolament.
            
            
               (5)Sabiex tiġi żgurata s-superviżjoni xierqa ta’ dawn il-pajjiżi terzi jew tal-awtoritajiet ta’ kontroll u tal-korpi ta’ kontroll ikkonċernati, huwa meħtieġ li jiġu stabbiliti regoli dwar il-proċeduri għall-eżami mill-ġdid regolari tar-rikonoxximent tagħhom matul il-perjodi tranżitorji. Għal dik il-fini, jenħtieġ li dan ir-Regolament jispeċifika, b’mod partikolari, l-informazzjoni li għandha tiġi pprovduta mill-pajjiżi terzi jew mill-awtoritajiet ta’ kontroll u mill-korpi ta’ kontroll lill-Kummissjoni għall-eżerċizzju ta’ dik is-superviżjoni, inkluż permezz ta’ eżami fuq il-post. Barra minn hekk, jenħtieġ li dan ir-Regolament jistabbilixxi l-miżuri li għandhom jittieħdu mill-Kummissjoni fl-eżerċizzju ta’ dik is-superviżjoni, inkluż is-sospensjoni jew il-ħruġ tal-pajjiżi terzi rikonoxxuti jew tal-awtoritajiet ta’ kontroll u ta’ korpi ta’ kontroll mil-listi stabbiliti skont l-Artikoli 48(3) u 57(2) tar-Regolament (UE) 2018/848.
            
            
               (6)Fl-interess taċ-ċarezza u taċ-ċertezza tad-dritt, jenħtieġ li dan ir-Regolament japplika mid-data tal-applikazzjoni tar-Regolament (UE) 2018/848 sal-iskadenza tar-rikonoxximent tal-pajjiżi terzi jew tal-awtoritajiet ta’ kontroll u tal-korpi ta’ kontroll,
            
            
               ADOTTAT DAN IR-REGOLAMENT:
            
            
               Artikolu 1
            
            
               Superviżjoni tal-pajjiżi terzi
            
            
               1.Ir-rapport annwali li għandu jintbagħat lill-Kummissjoni f’konformità mal-Artiklu 48(2) tar-Regolament (UE) 2018/848, sal-31 ta’ Marzu ta’ kull sena, minn pajjiż terz imsemmi fl-Artikolu 48(1) tar-Regolament u inkluż fil-lista stabbilita permezz ta’ Regolament ta’ Implimentazzjoni li jrid jiġi adottat skont l-Artikolu 48(3) tar-Regolament (UE) 2018/848 (“pajjiż terz”) għandu jinkludi:
            
            
               (a)informazzjoni dwar l-iżvilupp tal-produzzjoni organika fil-pajjiż terz, inklużi l-prodotti li jiġu prodotti, iż-żona tal-kultivazzjoni, ir-reġjuni tal-produzzjoni, l-għadd tal-produtturi u l-attivitajiet tal-ipproċessar tal-ikel;
            
            
               (b)informazzjoni dwar in-natura tal-prodotti agrikoli organiċi u dwar l-oġġetti tal-ikel esportati lejn l-Unjoni; 
            
            
               (c)deskrizzjoni tal-attivitajiet ta’ monitoraġġ u ta’ superviżjoni li twettqu mill-awtorità kompetenti tal-pajjiż terz fis-sena ta’ qabel, ir-riżultati miksuba u l-miżuri korrettivi li ttieħdu;
            
            
               (d)kwalunkwe aġġornament dwar l-istandards tal-produzzjoni applikati fil-pajjiż terz u vvalutati bħala ekwivalenti għar-regoli tal-produzzjoni imsemmija fit-Titoli III u IV tar-Regolament (KE) Nru 834/2007; 
            
            
               (e)kwalunkwe aġġornament dwar il-miżuri ta’ kontroll applikati fil-pajjiż terz, ivvalutati li għandhom effettività ekwivalenti għal dawk imsemmija fit-Titolu V tar-Regolament (KE) Nru 834/2007, u l-konferma li tali miżuri ta’ kontroll ġew applikati b’mod permanenti u effettiv; 
            
            
               (f)kwalunkwe aġġornament ieħor dwar id-dossier tekniku tal-pajjiż terz;
            
            
               (g)is-sit web tal-Internet jew indirizz ieħor ta’ fejn tista’ ssib il-lista aġġornata tal-operaturi soġġetti għas-sistema ta’ kontroll, kif ukoll il-punt ta’ kuntatt ta’ fejn hija disponibbli faċilment l-informazzjoni dwar l-istat ta’ ċertifikazzjoni tagħhom u dwar il-kategoriji tal-prodotti kkonċernati; 
            
            
               (h)kwalunkwe informazzjoni oħra meqjusa rilevanti mill-pajjiż terz. 
            
            
               2.Il-pajjiż terz għandu jinnotifika lill-Kummissjoni mingħajr dewmien , permezz tal-pjattaforma elettronika Sistema ta’ Informazzjoni dwar il-Biedja Organika (OFIS), bi kwalunkwe tibdil li jkun sar lill-miżuri fis-seħħ f’dak il-pajjiż terz jew fl-implimentazzjoni tagħhom, u b’mod partikolari fis-sistema ta’ kontroll tiegħu.
            
            
               3.Il-pajjiż terz għandu jinnotifika lill-Kummissjoni mingħajr dewmien, permezz tal-OFIS, bi kwalunkwe tibdil li jsir lid-data amministrattiva inkluża fil-lista stabbilita bir-Regolament ta’ Implimentazzjoni li jrid jiġi adottat skont l-Artikolu 48(3) tar-Regolament (UE) 2018/848.
            
            
               4.Il-Kummissjoni tista’ fi kwalunkwe ħin titlob kwalunkwe informazzjoni addizzjonali mill-pajjiż terz, inkluż is-sottomissjoni ta’ rapport ta’ eżami wieħed jew aktar fuq il-post stabbilit minn esperti indipendenti. 
            
         
         
            
               5.Abbażi ta’ valutazzjoni tal-impatt jew fil-każ ta’ suspett ta’ xi nuqqas ta’ konformità, il-Kummissjoni tista’ torganizza eżami fuq il-post minn esperti fil-pajjiż terz nominat mill-Kummissjoni. 
            
            
               6.Il-Kummissjoni għandha tinnotifika lill-awtorità kompetenti tal-pajjiż terz meta tirċievi notifika minn Stat Membru li jinfurmaha b’suspett sostanzjat ta’ irregolarità jew ksur, fir-rigward tal-konformità tal-prodotti organiċi importati, mar-rekwiżiti stabbiliti fir-Regolament (KE) Nru 834/2007 u mal-istandards tal-produzzjoni u mal-miżuri ta’ kontroll aċċettati bħala ekwivalenti abbażi tal-valutazzjoni li saret. Dik l-awtorità kompetenti għandha tinvestiga l-oriġini tal-irregolarità jew tal-ksur suspettat u għandha, fi żmien 30 jum kalendarju min-notifika tal-Kummissjoni, tinforma lill-Kummissjoni u lill-Istat Membru kkonċernat bir-riżultat tal-investigazzjoni u tal-azzjoni li tkun ittieħdet. 
            
            
               Artikolu 2
            
            
               Superviżjoni tal-awtoritajiet ta’ kontroll u tal-korpi ta’ kontroll
            
            
               1.Abbażi tar-rapporti annwali u fid-dawl ta’ kwalunkwe informazzjoni oħra li tirċievi, il-Kummissjoni għandha tiżgura superviżjoni xierqa tal-awtoritajiet ta’ kontroll u tal-korpi ta’ kontroll imsemmija fl-Artikolu 57(1) tar-Regolament (UE) 2018/848 u inklużi fil-lista, stabbilita bir-Regolament ta’ Implimentazzjoni, li trid tiġi adottata skont l-Artikolu 57(2) tar-Regolament (UE) 2018/848 (“awtoritajiet ta’ kontroll u korpi ta’ kontroll”) billi tirrevedi regolarment ir-rikonoxximent tagħhom. Għal din il-fini, il-Kummissjoni tista’ titlob l-assistenza tal-Istati Membri. In-natura tas-superviżjoni tal-awtoritajiet ta’ kontroll jew tal-korpi ta’ kontroll għandha tiġi ddeterminata abbażi ta’ approċċ ibbażat fuq ir-riskju ta’ nuqqas ta’ konformità, filwaqt li jitqiesu b’mod partikolari l-volum tal-prodotti ċċertifikati u tal-esportazzjonijiet tagħhom lejn l-Unjoni kif ukoll ir-riżultati tal-evalwazzjoni regolari fuq il-post, is-sorveljanza u r-rivalutazzjoni multiannwali tal-attivitajiet tagħhom minn korp ta’ akkreditazzjoni jew, kif xieraq, minn awtorità kompetenti. 
            
            
               2.Sat-28 ta’ Frar ta’ kull sena, l-awtoritajiet ta’ kontroll u l-korpi ta’ kontroll għandhom jibagħtu rapport annwali lill-Kummissjoni. Ir-rapport annwali għandu jaġġorna l-informazzjoni tad-dossier tekniku inkluża fl-applikazzjoni inizjali għar-rikonoxximent, kif immodifikata l-aħħar. Għandu jinkludi mill-inqas:
            
            
               (a)ħarsa ġenerali lejn l-attivitajiet tal-awtorità ta’ kontroll jew tal-korp ta’ kontroll fil-pajjiż terz jew fil-pajjiżi terzi li għalihom ikun ġie rikonoxxut, inkluż l-għadd ta’ operaturi u l-gruppi ta’ operaturi involuti kif ukoll in-natura tal-prodotti agrikoli u tal-oġġetti tal-ikel, imqassma skont il-kategoriji u miġbura skont il-kodiċijiet tariffarji;
            
            
               (b) kwalunkwe aġġornament dwar l-istandards ta’ produzzjoni applikati fil-pajjiż terz jew fil-pajjiżi terzi li għalihom l-awtorità ta’ kontroll jew il-korp ta’ kontroll ikun ġie rikonoxxut, inkluż il-valutazzjoni tal-ekwivalenza ta’ dawk l-istandards għar-regoli ta’ produzzjoni msemmija fit-Titoli III u IV tar-Regolament (KE) Nru 834/2007; 
            
            
               (c)kwalunkwe aġġornament dwar il-miżuri ta’ kontroll applikati fil-pajjiż terz jew fil-pajjiżi terzi li għalihom l-awtorità ta’ kontroll jew il-korp ta’ kontroll ikun ġie rikonoxxut, inkluż il-valutazzjoni tal-ekwivalenza għal dawk imsemmija fit-Titolu V tar-Regolament (KE) Nru 834/2007, u konferma li dawn il-miżuri ta’ kontroll ikunu ġew applikati b’mod permanenti u effettiv;
            
            
               (d)deskrizzjoni tal-attivitajiet ta’ kontroll imwettqa mill-awtorità ta’ kontroll jew mill-korp ta’ kontroll fis-sena ta’ qabel fil-pajjiż terz jew fil-pajjiżi terzi li għalihom ikun ġie rikonoxxut, ir-riżultati miksuba, l-irregolaritajiet u l-ksur osservati u l-miżuri korrettivi li ttieħdu;
            
            
               (e)kwalunkwe aġġornament ieħor dwar l-informazzjoni tad-dossier tekniku li kienet intbagħtet mal-applikazzjoni inizjali għar-rikonoxximent u l-aġġornamenti l-oħra tiegħu;
            
            
               (f)kopja tal-aħħar rapport ta’ valutazzjoni maħruġ mill-korp ta’ akkreditazzjoni jew, fejn xieraq, minn awtorità kompetenti, li għandha tinkludi r-riżultati tal-evalwazzjoni regolari fuq il-post, tas-sorveljanza u r-rivalutazzjoni multiannwali tal-attivitajiet tal-awtorità ta’ kontroll u tal-korp ta’ kontroll fil-pajjiż terz jew fil-pajjiżi terzi li għalihom ikun ġie rikonoxxut. Dak ir-rapport ta’ valutazzjoni għandu jikkonferma li l-awtorità ta’ kontroll jew il-korp ta’ kontroll ġie vvalutat b’mod sodisfaċenti fuq il-ħila tiegħu li jissodisfa l-kundizzjonijiet applikabbli għar-rikonoxximent tiegħu mill-Kummissjoni u li jkun implimenta b’mod effettiv l-attivitajiet tiegħu skont dawk il-kundizzjonijiet. Barra minn hekk, ir-rapport ta’ valutazzjoni għandu juri u jikkonferma l-ekwivalenza tal-istandards ta’ produzzjoni u l-miżuri ta’ kontroll imsemmija fil-punti (b) u (c);
            
            
               (g)is-sit web tal-Internet fejn tista’ ssib il-lista tal-operaturi soġġetti għas-sistema ta’ kontroll f’lingwa uffiċjali tal-Unjoni, kif ukoll il-punt ta’ kuntatt fejn hija disponibbli l-informazzjoni dwar l-istat ta’ ċertifikazzjoni tagħhom, il-kategoriji tal-prodotti kkonċernati, kif ukoll l-operaturi u l-prodotti sospiżi jew dawk li kellhom iċ-ċertifikat revokat;
            
            
               (h)kwalunkwe informazzjoni oħra meqjusa rilevanti mill-awtorità ta’ kontroll jew mill-korp ta’ kontroll 
            
            
               Ir-rapport annwali u kwalunkwe informazzjoni addizzjonali mitluba mill-Kummissjoni dwar ir-rapport annwali għandhom jiġu pprovduti permezz tal-OFIS. 
            
            
               3.Il-Kummissjoni tista’ titlob kwalunkwe informazzjoni addizzjonali dwar ir-rapport annwali. Dik l-informazzjoni addizzjonali għandha tiġi pprovduta f’forma elettronika. 
            
            
               Artikolu 3
            
            
               Eżami mill-ġdid tar-rikonoxximent tal-pajjiżi terzi
            
            
               Fil-qafas tal-eżami mill-ġdid regolari tagħha tar-rikonoxximent tal-pajjiżi terzi skont l-Artikolu 48(2) tar-Regolament (UE) 2018/848, il-Kummissjoni għandha tapplika r-regoli li ġejjin u temenda l-lista ta’ pajjiżi terzi kif xieraq, skont l-Artikolu 48(3) ta’ dak ir-Regolament:  
            
            
               (a)il-Kummissjoni tista’ fi kwalunkwe ħin temenda l-ispeċifikazzjonijiet fil-lista abbażi tal-informazzjoni riċevuta;
            
         
         
            
               (b)il-Kummissjoni tista’ tissospendi l-entrata ta’ pajjiż terz mil-lista abbażi tal-informazzjoni riċevuta, jew meta pajjiż terz ma jkunx ipprovda biżżejjed informazzjoni meħtieġa jew inkella meta ma jkunx qabel biex isir eżami fuq il-post; 
            
            
               (c)il-Kummissjoni għandha tissospendi l-entrata ta’ pajjiż terz mil-lista meta, wara talba mill-Kummissjoni, il-pajjiż terz jonqos milli jieħu azzjoni xierqa u f’waqtha ta’ rimedju f’perjodu li jrid jiġi ddeterminat mill-Kummissjoni skont il-gravità tal-problema, li m’għandux ikun inqas minn 30 jum;
            
            
               (d) il-Kummissjoni għandha tneħħi l-entrata ta’ pajjiż terz mil-lista meta:
            
            
               (i)il-pajjiż terz ma jibgħatx fil-ħin ir-rapport annwali imsemmi fl-Artikolu 1(1) ta’ dan ir-Regolament; 
            
            
               (ii)l-informazzjoni inkluża f’dak ir-rapport annwali ma tkunx kompluta; 
            
            
               (iii)wara talba mill-Kummissjoni f’perjodu li għandu jiġi ddeterminat mill-Kummissjoni skont il-gravità tal-problema, li ma għandux ikun inqas minn 30 jum, il-pajjiż terz ma jħallix l-informazzjoni disponibbli jew ma jikkomunikax l-informazzjoni kollha relatata mad-dossier tekniku jew mas-sistema ta’ kontroll tiegħu; jew
            
            
               (iv)wara talba mill-Kummissjoni, il-pajjiż terz ma jaqbilx ma’ eżami fuq il-post. 
            
            
               Artikolu 4
            
            
               Eżami mill-ġdid tar-rikonoxximent tal-awtoritajiet ta’ kontroll u tal-korpi ta’ kontroll
            
            
               1.Fil-qafas tal-eżami mill-ġdid regolari tagħha tar-rikonoxximent tal-awtoritajiet ta’ kontroll u tal-korpi ta’ kontroll skont l-Artikolu 2(1) ta’ dan ir-Regolament, il-Kummissjoni għandha tapplika r-regoli li ġejjin u temenda l-lista tal-awtoritajiet ta’ kontroll u tal-korpi ta’ kontroll kif xieraq, skont l-Artikolu 57(2) tar-Regolament (UE) 2018/848:  
            
            
               (a)il-Kummissjoni tista’ fi kwalunkwe ħin temenda l-ispeċifikazzjonijiet relatati ma’ awtorità ta’ kontroll jew ma’ korp ta’ kontroll fil-lista abbażi tal-informazzjoni riċevuta;
            
            
               (b)il-Kummissjoni tista’ tissospendi l-entrata ta’ awtorità ta’ kontroll jew ta’ korp ta’ kontroll mil-lista abbażi tal-informazzjoni riċevuta, meta l-awtorità ta’ kontroll jew il-korp ta’ kontroll ma jipprovdix biżżejjed informazzjoni meħtieġa jew inkella għax ma jkunx qabel biex isir eżami fuq il-post; 
            
            
               (c)il-Kummissjoni għandha tissospendi l-entrata ta’ awtorità ta’ kontroll jew ta’ korp ta’ kontroll mil-lista meta, wara talba mill-Kummissjoni, l-awtorità ta’ kontroll jew il-korp ta’ kontroll jonqos milli jieħu azzjoni xierqa u f’waqtha f’perjodu li m’għandux ikun inqas minn 30 jum u li għandu jiġi ddeterminat mill-Kummissjoni skont il-gravità tal-problema;
            
            
               (d)il-Kummissjoni għandha tirtira l-entrata ta’ awtorità ta’ kontroll jew ta’ korp ta’ kontroll mil-lista meta:
            
            
               (i)l-awtorità ta’ kontroll jew il-korp ta’ kontroll ma jibgħatx fil-ħin ir-rapport annwali msemmi fl-Artikolu 2(2) ta’ dan ir-Regolament;
            
            
               (ii)l-informazzjoni inkluża fir-rapport annwali ma tkunx kompluta;
            
            
               (iii)l-awtorità ta’ kontroll jew il-korp ta’ kontroll ma jħallix disponibbli jew ma jikkomunikax l-informazzjoni kollha relatata mad-dossier tekniku jew mas-sistema ta’ kontroll tiegħu;
            
            
               (iv)l-awtorità ta’ kontroll jew il-korp ta’ kontroll ma jħallix disponibbli l-informazzjoni dwar l-investigazzjonijiet ta’ nuqqas ta’ konformità; 
            
            
               (v) l-awtorità ta’ kontroll jew il-korp ta’ kontroll jonqos milli jieħu miżuri korrettivi adegwati b’reazzjoni għan-nuqqas ta’ konformità u għall-ksur osservat;
            
            
               (vi) l-awtorità ta’ kontroll jew il-korp ta’ kontroll ma jaqbilx ma’ eżami fuq il-post mitlub mill-Kummissjoni, jew jekk eżami fuq il-post iwassal għal riżultat negattiv minħabba funzjonament ħażin sistematiku tal-miżuri ta’ kontroll; jew
            
         
         
            
               (vii) fi kwalunkwe sitwazzjoni oħra, hemm ir-riskju li l-konsumatur jiġi imqarraq dwar in-natura vera tal-prodotti ċċertifikati mill-awtorità ta’ kontroll jew mill-korp ta’ kontroll. 
            
            
               2.Qabel ma jseħħ il-ħruġ f’konformità mal-paragrafu 1(d), il-Kummissjoni għandha titlob lill-awtorità ta’ kontroll jew lill-korp ta’ kontroll biex jirrimedja s-sitwazzjonijiet imsemmija f’dak il-punt fi żmien perjodu li għandu jiġi ddeterminat mill-Kummissjoni skont il-gravità tal-problema u li m’għandux ikun inqas minn 30 jum. 
            
            
               Artikolu 5
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2022.
            
            
               L-Artikoli 1 u 3 għandhom japplikaw sal-31 ta’ Diċembru 2026.
            
            
               L-Artikoli 2 u 4 għandhom japplikaw sal-31 ta’ Diċembru 2024.
            
            
               Dan ir-Regolament għandu jorbot fl-intier tiegħu u japplika direttament għall-Istati Membri kollha.
            
            
               Magħmul fi Brussell, 27.5.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU L 150, 14.6.2018, p. 1).
               
               
                  
                     (2)
                  
                        Ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91 (ĠU L 189, 20.7.2007, p. 1).
               
               
                  
                     (3)
                  
                        ĠU L 150, 14.6.2018, p. 1.
               
               
                  
                     (4)
                  
                        Ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91 (ĠU L 189, 20.07.2007, p. 1).
               
               
                  
                     (5)
                  
                        Ir-Regolament tal-Kummissjoni (KE) Nru 889/2008 tal-5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (ĠU L 250, 18.9.2008, p. 1).
               
               
                  
                     (6)
                  
                        Ir-Regolament tal-Kummissjoni (KE) Nru 1235/2008 tat-8 ta’ Diċembru 2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi (ĠU L 334, 12.12.2008, p. 25).